b'\n_START_ARTICLE_\nJaakko Mikkonen\n_START_PARAGRAPH_\nJaakko Herman Mikkonen (31. maaliskuuta 1896 Kalajoki \xe2\x80\x93 7. tammikuuta 1917 Latvia) oli suomalainen j\xc3\xa4\xc3\xa4k\xc3\xa4ri. H\xc3\xa4n sai sotilaskoulutuksensa ensimm\xc3\xa4isen maailmansodan aikana Saksassa, ja sai tulikasteensa Saksan it\xc3\xa4rintamalla Riianlahdella vuonna 1916. H\xc3\xa4n kaatui Aa-joella k\xc3\xa4ydyss\xc3\xa4 taistelussa.\n_START_SECTION_\nPerhe ja koulutus\n_START_PARAGRAPH_\nH\xc3\xa4nen vanhempansa olivat ty\xc3\xb6mies Herman Mikkonen ja Kaisa Albertiina S\xc3\xa4rkioja. Mikkonen k\xc3\xa4vi kansakoulun Kalajoella.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nMikkonen ty\xc3\xb6skenteli ty\xc3\xb6miehen\xc3\xa4 Kalajoella, kunnes liittyi vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 16. kes\xc3\xa4kuuta 1916, josta h\xc3\xa4net siirrettiin 4. lokakuuta 1916 pataljoonan pioneerikomppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Riianlahdella ja Aa-joella, jossa h\xc3\xa4n kaatui saatuaan osuman p\xc3\xa4\xc3\xa4h\xc3\xa4ns\xc3\xa4 kranaatin sirpaleesta 7. tammikuuta 1917 kello 22. Tuolloin pioneerikomppania oli siirtym\xc3\xa4ss\xc3\xa4 pois rintamavastuusta Wynekenin luonna, jossa se oli hetke\xc3\xa4 aikaisemmin tukkinut noin 3 kilometrin aukon rintamalinjassa. H\xc3\xa4net haudattiin Sumarakin kyl\xc3\xa4n l\xc3\xa4hell\xc3\xa4 olevaan sotilashautausmaahan , mutta h\xc3\xa4nen nimens\xc3\xa4 on Kalajoen sankarihautapatsaassa._NEWLINE_J\xc3\xa4\xc3\xa4k\xc3\xa4ritoveri Aarne Kuula kirjoitti p\xc3\xa4iv\xc3\xa4kirjaansa: \xe2\x80\x9dMikkonen sai niin pahan t\xc3\xa4r\xc3\xa4yksen kranaatista ett\xc3\xa4 kuoli ennen aamua er\xc3\xa4\xc3\xa4ss\xc3\xa4 k\xc3\xa4mp\xc3\xa4ss\xc3\xa4 johon h\xc3\xa4net heti kannettiin.\xe2\x80\x9d'